RS แรงได้ใจ! บวก 4 วันติด โบรกฯ แนะซื้อ ชูเป้า 10.40 บ.
RS แรงได้ใจ! บวก 4 วันติด ล่าสุด ณ เวลา 15.01 น. อยู่ที่ 9.20 บาท บวก 0.65 บาท หรือ 7.60% สูงสุด 9.30 บาท ต่ำสุด 8.70 บาท ด้วยมูลค่าซื้อขาย 147.90 ล้านบาท ด้าน บล.เอเซีย พลัส แนะซื้อ ชูเป้า 10.40 บาท เล็ง Q1/60 พลิกมีกำไร หลังช่อง 8 เรตติ้งกระฉูด
12 ม.ค. 2560

ผู้สื่อข่าวรายงานว่า ราคาหุ้นบริษัท อาร์เอส จำกัด (มหาชน) หรือ RS ล่าสุด ณ เวลา 15.01 น. อยู่ที่ 9.20 บาท บวก 0.65บาท หรือ 7.60% สูงสุด 9.30 บาท ต่ำสุด 8.70บาท ด้วยมูลค่าซื้อขาย 147.90ล้านบาท ขณะที่ดัชนีหุ้นไทยโดยรวมบวก 0.26%
 
โดยราคาหุ้น RS ปรับตัวขึ้นเป็นวันที่ 4 นับตั้งแต่ราคาอยู่ที่ 8 บาท เมื่อวันที่ 9 ม.ค.60
ด้าน บล.เอเซีย พลัส ระบุในบทวิเคราะห์แนะนำซื้อ RS ให้ราคาเป้าหมาย 10.40 บาท/หุ้น โดยเชื่อว่า RS จะเริ่มพลิกกลับมากำไรเล็กน้อยตั้งแต่งวดไตรมาส 1/60 ซึ่งเป็นช่วง Low Season ขณะ Fair Value ภายใต้ประมาณการใหม่อยู่ที่ 10.40 บาท มี upside 21.6%
ทังนี้ ช่อง 8 มีแนวโน้มฟื้นตัวชัดเจน จากเรตติ้งดีขึ้นและปรับผังรูปแบบรายการใหม่ จึงขึ้นอัตราค่าโฆษณาได้ตั้งแต่ต้นปีนี้ และมีผู้จองโฆษณาแล้ว 50% ของเป้ารายได้ ขณะที่ธุรกิจผลิตภัณฑ์ความงาม รายได้ผ่านช่องทาง Telesale เพิ่มขึ้นจากปกติเกินเท่าตัว